**Rikas, rakas, köyhä, varas** (*Rich Man, Poor Man*) on ABC-televisioyhtiön tuottama yhdysvaltalainen minisarja vuodelta 1976. Dean Riesnerin käsikirjoittama 12-osainen sarja perustuu Irwin Shaw’n samannimiseen bestseller-romaaniin (suom. nimillä *Menestyksen maku* ja *Rikas, rakas...*) vuodelta 1969. Sarja kertoo Saksasta Yhdysvaltoihin maahanmuuttajina tulleen Jordachen perheen kahden sukupolven vaiheista toisen maailmansodan lopulta aina 1970-luvulle. Sarja oli muun muassa Nick Nolten ja Gregg Henryn läpimurto suosituksi elokuvanäyttelijäksi.

Sarjalle tehtiin jatko-osa *Rich Man, Poor Man – Book II*, jonka oli tarkoitus perustua Irvin Shaw’n *Menestyksen maulle* kirjoittamaan jatkoromaaniin *Köyhä, varas*, mutta kirjan viivästyttyä toteutettiinkin alkuperäiskäsikirjoituksen perusteella. Suomessa nämä molemmat sarjat näytettiin peräkkäin yhteisnimellä *Rikas, rakas, köyhä, varas*. Sarjan pilottijakso esitettiin Mainos-TV:n ohjelmistossa kahdessa osassa 29. ja 31. elokuuta 1977 ja muut 32 jaksoa sen jälkeen viikoittain. Televisiosarjan suosion myötä Gummerus julkaisi alkuperäisen *Menestyksen maun* uudelleen nimellä *Rikas, rakas...* ja sen jatkoksi julkaistun romaanin nimellä *Köyhä, varas*.

Juoni
-----

Sarja alkaa toisen maailmansodan päättymisen ajoista ja esittelee köyhän leipuri Jordachen perheen. Tarinan keskiössä ovat perheen aikuistuvat pojat, joista Rudy luo menestyksekkään liikemiesuran ja ryhtyy sitten myös poliitikoksi. Nyrkkeilyä harrastava Tom ei menesty elämässä yhtä hyvin vaan jää köyhäksi ja tulee murhatuksi. Sarjan jatko-osassa eli Suomessa esitetyn version myöhemmissä jaksoissa Tomin poika Wesley (Gregg Henry) asuu nyt poliitikkosetänsä Rudyn luona, jossa asuu myös Rudyn nykyisen vaimon poika Billy. Juonikuviot keskittyvät paljolti näiden kahden kunnianhimoisen nuorukaisen valtataisteluihin. Omalla tahollaan Rudy käy taistelua miljardööri Charles Estepin (Peter Haskell) kanssa. Tom Jordachen murhasta tuomionsa kärsinyt Anthony Falconetti (William Smith) palaa vankilasta ja ottaa seuraavaksi kohteekseen Rudyn.

Rooleissa
---------

Sarjan myöhempien jaksojen näyttelijöitä, takana Susan Sullivan (Maggie Porter) ja Peter Strauss (Rudy Jordache), edessä Gregg Henry (aikuistunut Wesley Jordache) ja James Carroll Jordan (Billy Abbott).

|  |  |  |
| --- | --- | --- |
|  Peter Strauss  | … |  Rudolph Jordache
  |
|  Nick Nolte  | … |  Thomas Jordache
  |
|  Susan Blakely  | … |  Julie Prescott
  |
|  Gregg Henry  | … |  Wesley Jordache
  |
|  James Carroll Jordan  | … |  Billy Abbott
  |
|  Susan Sullivan  | … |  Maggie Porter
  |
|  William Smith  | … |  Anthony Falconetti
  |
|  Edward Asner  | … |  Axel Jordache
  |
|  Dorothy McGuire  | … |  Mary Jordache
  |
|  Robert Reed  | … |  Teddy Boylan
  |
|  Gloria Grahame  | … |  Sue Prescott
  |
|  Kim Darby  | … |  Virginia Calderwood
  |
|  Bill Bixby  | … |  Willie Abbott
  |
|  Fionnula Flanagan  | … |  Clothilde
  |
|  Tim McIntire  | … |  Brad Knight
  |
|  Ray Milland  | … |  Duncan Calderwood
  |
|  Lawrence Pressman  | … |  Bill Denton
  |
|  Talia Shire  | … |  Teresa Santoro
  |
|  Craig Stevens  | … |  Asher Berg
  |
|  Norman Fell  | … |  Smitty
  |

Vastaanotto
-----------

*Rikas, rakas, köyhä, varas* tuotti kaikkiaan neljä Golden Globe -palkintoa. Se toi myös Emmy-palkinnon aiemmin valokuvamallina tunnetulle Susan Blakelylle.

*Helsingin Sanomien* tv-kriitikko Jukka Kajava kirjoitti sarjasta löytyvän vaikutteita *Peyton Placesta*, *Kahden kerroksen väestä* ja James Dean -elokuvista.

Lähteet
-------

1. 1 2 3 4  Kajava, Jukka: Rikas, rakas, köyhä, varas.  *Helsingin Sanomat*, 29.8.1977, s. 35.
2. ↑  *Rich Man, Poor Man – Book II* Internet Movie Databasessa. (englanniksi)
3. ↑  Fennica-tietokanta. Kansalliskirjasto. Viitattu 12.5.2018.
4. ↑  Kajava, Jukka: Huh, mikä näkymä 32 viikoksi.  *Helsingin Sanomat*, 31.8.1977, s. 39.

Aiheesta muualla
----------------

* alkuperäinen sarja *Rich Man, Poor Man* Internet Movie Databasessa. (englanniksi)
* jatkosarja *Rich Man, Poor Man - Book II* Internet Movie Databasessa. (englanniksi)

* Kuvia tai muita tiedostoja aiheesta **Rikas, rakas, köyhä, varas** Wikimedia Commonsissa

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäiset artikkelit: en:Rich Man, Poor Man (miniseries) & en:Rich Man, Poor Man Book II